P. Hrušovský, poslanec: (2008-02-06):
Pán minister, preto, lebo vy ste týmto návrhom zákona otvorili oveľa vážnejší problém slovenskej spoločnosti, ako je len sloboda tlače, sloboda médií a sloboda vyjadrovania. Vy ste nám týmto zákonom vlastne umožnili konečne v tomto parlamente diskutovať o stave slovenskej demokracie preto, lebo miera slobody médií, miera slobody vyjadrovania je základným znakom demokracie ktorejkoľvek spoločnosti. Spomínam si a myslím, že tu nie som sám, ktorý 17. novembra a po ňom na námestiach slovenských miest ako jednu zo základných požiadaviek novej spoločnosti sa dožadovali práve slobody médií. Preto, lebo sme mali s tým skúsenosti, čo nesloboda médií spravovaná komunistickou mocou dokázala za štyridsať rokov aj v slovenskej verejnosti urobiť, priatelia. Ja by som vás poprosil, keby ste si túto skutočnosť uvedomili, a teda ja túto diskusiu považujem za príležitosť diskutovať nielen o vecnom a obsahovom návrhu zákona, ktorý aj poslanci Kresťanskodemokratického hnutia považujú za zlý, ale považujem to aj za príležitosť diskutovať o stave slovenskej demokracie. Priatelia, sme svedkami svojrázneho výkladu demokracie na Slovensku, ktorá sa zúžila len na právo väčšiny rozhodovať o všetkom tak, ako si myslí, že vie ona najlepšie, opovrhovať opozíciou, nerešpektovať základné štandardy parlamentnej demokracie, a preto mi dovoľte, aby som vyjadril ľútosť nad tým, že sme sa do takejto situácie dostali, ale ešte raz, pán minister, ďakujem, že ste nám túto diskusiu konečne v tomto parlamente dovolili aj otvoriť. Teraz krátko k predloženému návrhu tlačového zákona, ktorý prostredníctvom vás, pán minister, predkladáte do Národnej rady. Povedal som, že pre Kresťanskodemokratické hnutie je neprijateľný, pretože neprimeraným spôsobom zasahuje do slobody médií, ktorá je jedným z oporných múrov slobody slova v každej demokratickej spoločnosti. Táto skutočnosť je jasná tak pre opozíciu, ako aj pre časť laickej a odbornej verejnosti. Túto skutočnosť, a pre mňa z nepochopiteľných dôvodov, tvrdohlavo popiera naša vládna koalícia. Už dobrých pár týždňov nás chcete, dámy a páni, presvedčiť o tom, že zákon je moderný, dokonca európsky a ešte nadovšetko aj demokratický. Zľahčuje negatívne názory aj významných medzinárodných inštitúcií a zdôrazňujete, že všetci my, teda, ktorí sa kriticky vyjadrujeme o návrhu predloženého zákona, tlačový zákon len zle chápeme. Som však presvedčený, že všetci, ktorí s vládnym textom nesúhlasíme, ho chápeme až veľmi dobre, možno lepšie, ako si vy sami myslíte. Tlačový zákon je len jedným z krokov tejto vládnej koalície, dámy a páni, ku konečnému cieľu v maximálne možnej miere obmedziť médiá v ich možnostiach kritizovať túto vládnu garnitúru, niektoré vaše rozhodnutia, analyzovať vaše kroky, poukazovať a zverejňovať skutočnosti, ktoré by mohli byť príčinou vášho negatívneho vnímania slovenskej verejnosti. Priznajte si už konečne, že vy nechcete slobodné médiá, veď ste to niektorí predstavitelia koaličných politických strán dali jasne najavo. Pamätáme sa na povolebnú noc v jednej z centrál politickej strany, ako sa zachovala k médiám, ktoré sa dožadovali normálnym, korektným a štandardným spôsobom istých informácií. Chcete médiá, ktoré chcete sami ovládať, a to nie sú len verejnoprávne Slovenská televízia a Slovenský rozhlas, ale aj tlačovú agentúru. Chcete médiá, ktoré síce nemôžete sami ovládnuť, ale ich umlčíte napríklad aj takýmto návrhom tlačového zákona. Dámy a páni, táto vládna koalícia nechce ani slobodných novinárov, pretože sme svedkami toho, že často si jej predstavitelia vyberajú, ktorému redaktorovi poskytnú rozhovor a ktorému nie. Vyberajú si, do ktorej relácie pozvanie prijmú a do ktorej relácie pozvanie odmietnu. Áno, podľa vašej interpretácie. Pán poslanec, vy vlastne odmietate jeden z princípov fungovania zdravej demokratickej spoločnosti, a to je právo na slobodné informácie každému jednému občanovi a právo na slobodu médií. Dámy a páni, toto nie je dobrá správa o Slovensku. Naopak si myslím, že je to veľmi zlá správa o našej krajine. A som smutný, že každým dňom, zdá sa, jej čoraz viacej rozumejú aj viacerí občania nielen doma, ale aj v zahraničí. Možno prekvapím, ale v tejto chvíli poviem, že som rád, že nakoniec Lisabonská zmluva sa na tejto schôdzi Národnej rady prerokováva. Nebyť totižto Lisabonskej zmluvy, prijali by ste, dámy a páni z koalície, taký zákon, aký vyhovuje vám. Nerešpektovali by ste ani jednu pripomienku a teraz mi nejde vôbec o pripomienky medzinárodných inštitúcií. Ide o moje vnímanie slobody slova a slobody médií. Teda konečne ste nám dali možnosť upozorniť na niečo, čo je viacej, ako si vy myslíte pre nás dôležité a určite bez štipky pochopenia a výhrady, bez najmenšej snahy počúvať čo len trošku opozíciu a odbornú verejnosť by sme o mesiac, respektíve o pár týždňov mali na stole zlý tlačový zákon. Dámy a páni, prevalcovali by ste tlač, pod krkom totižto už držíte verejnoprávny rozhlas a televíziu, ktoré chcete údajne spojiť, pán poslanec, len pod zámienkou šetrenia a o pár týždňov určite prijmete zákon o tlačovej agentúre a v podstate tak dostanete informácie pod svoju politickú kontrolu. Dámy a páni, aj tento návrh zákona zapríčinil to, že o nebezpečnom trende na Slovensku umlčať médiá sme začali hovoriť nahlas. Dámy a páni, ďakujem pekne. (Potlesk.)